b'\n_START_ARTICLE_\nCampanya de Combes contra Samori\n_START_SECTION_\nColumna Briquelot\n_START_PARAGRAPH_\nA primers de gener de 1893, el capit\xc3\xa0 Briquelot va avan\xc3\xa7ar r\xc3\xa0pid des de Kouroussa cap al sud; el 9 de gener va atacar el poble de Douaco, al Sankaran, i el va ocupar; va rebutjar a l\'enemic una segona vegada a Galinkoro i tres dies despr\xc3\xa9s va entrar a Moria on va confiscar nombrosos aprovisionaments. Va arribar a la riba del Niandan, on va fer construir una "taide" de canyes flotant i lianes a manera de pont de 40 metres, amb el qual va travessar el riu i es va introduir en la junga de la riba dreta que ja formava part del Kouranko. Al sortir de la jungla es va dirigir a Dialankoro que va ocupar sense oposici\xc3\xb3 i l\'endem\xc3\xa0 va ocupar  Kofodougou, el campament central dels sofes, que es batien en retirada; separat de Samori, Bilali va fugir cap a l\'oest amb els seus fidels perseguit pels francesos; pel cam\xc3\xad Briquelot va arrasar els llogarets de Farandola, Bambaya i Niafarando, expulsant als sofes d\'aquests llocs i al febrer va arribar a Faranna i despr\xc3\xa9s a H\xc3\xa9rimakono. All\xc3\xad es va aturar uns dies per descansar i va aprofitar per instal\xc2\xb7lar posicions militars a Faranna i a H\xc3\xa9rimakono, que asseguraven el pa\xc3\xads conquerit._NEWLINE_Poc despr\xc3\xa9s va rebre una protesta del sergent brit\xc3\xa0nic comandant de les posicions de Falaba i Caliere, que va rebutjar l\'establiment franc\xc3\xa8s a H\xc3\xa9rimakono que considerava brit\xc3\xa0nic. En aquell moment les bandes de Bilali van reapar\xc3\xa8ixer i Briquelot va ignorar les protestes brit\xc3\xa0niques i va seguir la persecuci\xc3\xb3 (15 de febrer). Va lliurar a Bilali alguns combats de rereguarda a  Kalaya, Somakala, Kiremba, Samagoudou, arribant a Tembicounda, a les fonts del N\xc3\xadger, el 7 de mar\xc3\xa7. Va seguir llavors al sud, va rebutjar al sofes de Gu\xc3\xa9d\xc3\xa9 despr\xc3\xa9s d\'una darrera escaramussa i Bilali, abandonat per quasi tots els seus, va estar a punt de ser atrapat al gu\xc3\xa9 de Dembayola per\xc3\xb2 el tirador  que el va atrapar es va quedar amb el seu mboubou  a les mans, escapant Bilali sense camisa i refugiant-se a territori de Sierra Leone. El Kouranko quedava perdut per Samori._NEWLINE_Briquelot  va tornar a Faranna, on va instal\xc2\xb7lar una companyia de tiradors; va destacar tamb\xc3\xa9 una secci\xc3\xb3 a H\xc3\xa9rimakono i en va enviar una a Kouroussa i amb la resta dels seus homes es va dirigir a Benty obrint aix\xc3\xad una nova ruta entre el Sudan i l\'oce\xc3\xa0; pel cam\xc3\xad va fundar la posici\xc3\xb3 d\'Ouossou a la regi\xc3\xb3 del Tamisso, arribant a Benty el 9 de maig. Fou ascendit a comandant i va tornar a Fran\xc3\xa7a sent enviat poc despr\xc3\xa9s a Tonkin, morint a Hanoi el 22 d\'abril de 1896.\n_START_SECTION_\nColumna Combes\n_START_PARAGRAPH_\nPer la seva banda, el tinent coronel Combes va creuar el N\xc3\xadger m\xc3\xa9s amunt de Siguiri a finals de desembre, i es va dirigir a Kankan; pel cam\xc3\xad nom\xc3\xa9s va trobar pobles deserts o en ru\xc3\xafnes. Va enviar al tinent Morisson a recon\xc3\xa8ixer el Milo, i aquest va informar que es podia navegar fins a K\xc3\xa9rouan\xc3\xa9. Combes va ordenar utilitzar aquesta via per als avituallaments. El comandant de Gasquet va organitzar tanmateix un servei de pirag\xc3\xbces entre Bamako, Siguiri i K\xc3\xa9rouan\xc3\xa9. Combes buscava a Samori per\xc3\xb2 els naturals del pa\xc3\xads li donaven informaci\xc3\xb3 contradict\xc3\xb2ria. El 6 de gener de 1893 va sortir de Kankan i va remuntar el Milo fins a Onomi. All\xc3\xad fou advertit de la presencia de nombrosos guerres (sofes) al Sankaran. Samori havia emprat els darrers mesos en establir-se s\xc3\xb2lidament a Gu\xc3\xa9l\xc3\xa9ba i al Nafana, mantenint nom\xc3\xa9s les bandes de Kali i Alpha a la riba esquerra del riu Dion, prop de Bissandougou i de K\xc3\xa9rouan\xc3\xa9. Amb el gruix de les seves forces havia atacat el pa\xc3\xads de Nafana on va capturar diverses poblacions i va acumular aprovisionaments; intentava acostar-se a Sierra Leone i enlla\xc3\xa7ar amb Bilali al Kouranko i el pa\xc3\xads de Kissi de manera que podria conservar una part dels seus antics estats entre l\'alt N\xc3\xadger i l\'alt Milo. Va retornar a la riba esquerra del Milo i es va dirigir al sud-oest fins al pa\xc3\xads Toma, que va intentar dominar._NEWLINE_El pa\xc3\xads Toma estava cobert de grans boscos amb poblats constru\xc3\xafts a les clarianes defensats per diversos rangs de proteccions; Samori no va aconseguir dominar les tates i es va enfrontar a la resist\xc3\xa8ncia dels habitants, que van buscar l\'alian\xc3\xa7a francesa; d\'altra banda tampoc va poder enlla\xc3\xa7ar amb Bilali per la rapidesa amb la que el capit\xc3\xa0 Briquelot el va foragitar. Samori es va veure obligat a concentrar les seves forces al Konafadi\xc3\xa9, a l\'est de Sankaran. _NEWLINE_Combes va deixar al comandant Oswald vigilant els gu\xc3\xa9s del Milo entre Kankan i K\xc3\xa9rouan\xc3\xa9 i va avan\xc3\xa7ar cap al Konafadi\xc3\xa9 on, despr\xc3\xa9s d\'etapes penoses en un terreny molt complicat, va arribar el 19 de gener, sense haver vist a l\'enemic. Els sofes tenien un cert terror a Combes despr\xc3\xa9s dels seus \xc3\xa8xits del 1885  i havien fugit incendiant les viles del Konafadi\xc3\xa9; Samori es va dirigir aleshores al sud-oest, amb l\'esperan\xc3\xa7a d\'arrossegar als francesos lluny de Gu\xc3\xa9l\xc3\xa9ba i de Nafana on havia deixat a les seves esposes i els seus bens. Perseguit pel capit\xc3\xa0 Dargelos, es va escapar fent un llarg tomb al sud del Milo per evitar les tropes que vigilaven el riu, i va retornar a Nafana. El comandant Oswald el va intentar avan\xc3\xa7ar al pas del Courai i es va produir un lleu enfrontament prop de Di\xc3\xa9radougou (28 de gener) sense m\xc3\xa9s conseq\xc3\xbc\xc3\xa8ncies, per\xc3\xb2 Oswald va morir el mateix dia d\'una insolaci\xc3\xb3. _NEWLINE_Durant aquest temps Combes va tornar al Milo i va acampar al gu\xc3\xa9 de Balila, punt d\'encreuament de totes les rutes del sud i de l\'est. Advertit de la retirada de Samori a Nafana, Combes va marxar en busca de l\'almamy; va destacar al Kissi i al Kouranko al capit\xc3\xa0 Dargelos amb dos companyies de tiradors i va establir dues posicions als gu\xc3\xa9s de Babila i de Manafara, els m\xc3\xa9s freq\xc3\xbcentats pels sofes; va iniciar la persecuci\xc3\xb3 amb poca impedimenta per la naturalesa del terreny el dia 4 de febrer; la ruta es feia sovint en fila \xc3\xadndia i el cam\xc3\xad era extremadament complicat. El 6 de febrer els exploradors van assenyalar a Samori m\xc3\xa9s enll\xc3\xa0 de Farabanna; l\'endem\xc3\xa0 van arribar a la riba del Dion, al gu\xc3\xa9 Balandougou, on van sorprendre a les bandes de Kali, Alpha i Maoul\xc3\xa9-Noumouk\xc3\xa9, instal\xc2\xb7lats a la riba esquerra del riu, i els va dispersar\xc2\xa0; es van reorganitzar darrere el riu Courai, del qual van tractar de disputar el pas als francesos per\xc3\xb2 despr\xc3\xa9s d\'un combat foren rebutjats. Samori va recular tot fustigant nit i dia als francesos per tots els costats; els poblats eren cremats i els aprovisionaments que no es podia emportar eren destru\xc3\xafts; la gent era allistada a la for\xc3\xa7a i qui es resistia era massacrat; al cap de dos dies Combes va arribar a Gu\xc3\xa9l\xc3\xa9ba on van caure la majoria de les bandes de sofes, en especial la de  N\'Golo que va patir gran p\xc3\xa8rdues.\n_START_SECTION_\nGu\xc3\xa9l\xc3\xa9ba i Nafana\n_START_PARAGRAPH_\nGu\xc3\xa9l\xc3\xa9ba era un centre important on l\'almamy havia reunit gran quantitat de queviures que no es va poder emportar i amb aix\xc3\xb2 es van avituallar els francesos i els seus cavalls. All\xc3\xad van reposar un dia i l\'endem\xc3\xa0 es van dirigir a trav\xc3\xa9s del Kaladougou, cap a Odjenn\xc3\xa9, que disposava de dues tates i on el cap Ahmadou Tour\xc3\xa9, tenia fama de ser enemic dels sofes i on Combes esperava obtenir guies i informacions. Per\xc3\xb2 Odjenn\xc3\xa9 va cedir a la pressi\xc3\xb3 de Samori i quan els francesos van arribar van trobar la poblaci\xc3\xb3 deserta i en flames (13 de febrer). Combes va dubtar entre marxar al nord-est i unir-se als contingents del rei Tieba de Sikasso/K\xc3\xa9n\xc3\xa9dougou per la possibilitat que el comandant Quiquandon, resident de Sikasso, assabentat de la seva pres\xc3\xa8ncia, podria anar a trobar-lo; per\xc3\xb2 pensant que aix\xc3\xb2 molestaria al faama (rei) de Sikasso finalment ho va descartar i va marxar cap a Nafana perseguint als sofes._NEWLINE_Nafana era una regi\xc3\xb3 molt boscosa amb molta aigua; va arribar a Kougueni, capital del pa\xc3\xads. Les provisions cada vegada anaven m\xc3\xa9s escasses, la poblaci\xc3\xb3 era hostil i actuava protegida pels boscos; com que se sentien invisibles cada hora que passava eren m\xc3\xa9s auda\xc3\xa7os. Combes va decidir no seguir m\xc3\xa9s cap a l\'est i es va limitar a fer recon\xc3\xa8ixer la rodalia de Kougeni a la recerca de queviures i eventuals aliats; un destacament, manat pel capit\xc3\xa0 Valentin, va baixar fins a Kouti\xc3\xa9ni i pel cam\xc3\xad es va topar amb la banda d\'Alpha al que va fer una vintena de presoners._NEWLINE_El 22 de febrer, Combes, marxant obliquament cap al sud, va travessar Nafana en tota la seva llargada, i va trobar a l\'enemic a les ribes del riu Sien-ba; el va rebutjar i l\'endem\xc3\xa0 va ocupar Kona despr\xc3\xa9s de v\xc3\xa8ncer una petita resist\xc3\xa8ncia; despr\xc3\xa9s va creuar el Borotou i va seguir cap a Koro, vila que va ocupar i cremar (24 de febrer)\n_START_SECTION_\nRetorn\n_START_PARAGRAPH_\nLa columna havia arribat als l\xc3\xadmits extrems del Sudan quan va rec\xc3\xb3rrer l\'alt vall del riu Sassandra, tributari del golf de Guinea. Samori havia estat perseguit pel Kabadougou i Nafana on fins aleshores es creia inabastable. Com que Samori refusava el combat i la hivernada estava propera, Combes va decidir no seguir endavant  i va retornar cap a K\xc3\xa9rouan\xc3\xa9 per Gu\xc3\xa9r\xc3\xa9souba, Foukala, Di\xc3\xa9radougou i Ti\xc3\xa9oua; van comen\xc3\xa7ar les pluges  i van patir greus dificultats sobretot al cr\xc3\xa9ixer els marigots; els sofes a m\xc3\xa9s els fustigaven. Finalment el 10 de mar\xc3\xa7 van arribar a K\xc3\xa9rouan\xc3\xa9. Les baixes foren 3 legionaris i 12 tiradors o spahis, a m\xc3\xa9s de 20 ferits i nombrosos malalts; alguns van acabar morint de malaltia o cansament com el tinent Mazoyer a K\xc3\xa9rouan\xc3\xa9, el mar\xc3\xa7, el tinent Vinay a Kita el maig i el tinent Plat a Bamako, a finals de desembre. _NEWLINE_Durant aquest temps el capit\xc3\xa0 Dargelos, segons les ordres rebudes, va sortir de Babilale el 26 de gener per anar a Kissi. Advertit que Bilali el Jove (fill del cap sofa Bilali) ocupava Firaoua, capital de Kissi, va anar cap alli i el 5 de febrer, despr\xc3\xa9s  d\'un assalt, la va ocupar; els sofes van fugi. Va rec\xc3\xb3rrer el Kissi en tots els sentits fustigant a les bandes que omplien el pa\xc3\xads entre les quals la de Tenesso-Koba, que despr\xc3\xa9s de la sortida del capit\xc3\xa0 Briquelot havia repr\xc3\xa9s les hostilitats i avan\xc3\xa7ava cap al Milo. Aquestes bandes foren derrotades i expulsades al sud; van intentar reunir-se amb Samori a l\'est i es van enfrontar a Babila amb el destacament del tinent de Laverrie que amb l\'ajut dels spahis del tinent Hautecloque, els van aniquilar. El Kissi va quedar sense gent lleial a Samori. Dargelos va alliberar a 11.000 captius civils que havien de ser enviats a Nafana.\n_START_SECTION_\nOrganitzaci\xc3\xb3 dels nous territoris\n_START_PARAGRAPH_\nCalia crear algunes posicions militars per consolidar els \xc3\xa8xits obtinguts i Combes. Dargelos fou enviat a Kissi per dissuadir els sofes de tornar; el capit\xc3\xa0 Valentin fou enviat a Kissidougou amb ordre de crear una posici\xc3\xb3 i passar la hivernada; l\'esquadr\xc3\xb3 Prost fou enviat a Niansanadougou i el capit\xc3\xa0 Montera a _NEWLINE_Gu\xc3\xa9l\xc3\xa9ba. Aquest darrer quan va arribar al riu Dion fou atacat per bandes de sofes que estaven concentrades a la zona per\xc3\xb2 l\'ajuda del capit\xc3\xa0 Prost els va permetre derrotar-los i causar moltes baixes a les bandes.  Prost va baixar llavors al sud-est cap a Moussadougou d\'on va expulsar a Karamoko, que havia anat a la zomna amb la intenci\xc3\xb3 de saquejar la rodalia de K\xc3\xa9rouan\xc3\xa9. _NEWLINE_Combes va organitzar el pa\xc3\xads: el comandant Richard fou nomenat comandant de la regi\xc3\xb3; el tinent Rambaud fou nomenat administrador del cercle de K\xc3\xa9rouan\xc3\xa9-Sanankoro; i els cercles de Bissandougou i de Kankan van conservar els caps que ja tenien (els capitans Marignac i Ponsignon). L\'ocupaci\xc3\xb3 de les posicions d\' Ouossou, H\xc3\xa9rimakono i Faranna (junt amb les de Kissidougou i de K\xc3\xa9rouan\xc3\xa9), asseguraven l\'ocupaci\xc3\xb3 francesa i la separaci\xc3\xb3 amb Sierra Leone.'